Document ID: 32013R0834

REGULAMENTUL (UE) NR. 834/2013 AL COMISIEI
din 30 august 2013
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru acequinocil, bixafen, diazinon, difenoconazol, etoxazol, fenhexamid, fludioxonil, izopirazam, lambda-cihalotrin, profenofos și protioconazol din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),
întrucât:
(1)
Limitele maxime ale reziduurilor (LMR) pentru diazinon, etoxazol, fenhexamid, lambda-cihalotrin și profenofos au fost stabilite în anexa II și partea B din anexa III la Regulamentul (CE) nr. 396/2005. LMR-urile pentru acequinocil, bixafen, difenoconazol, fludioxonil, izopirazam, prosulfocarb și protioconazol au fost stabilite în partea A din anexa III la Regulamentul (CE) nr. 396/2005.
(2)
În contextul unei proceduri de obținere a autorizației de utilizare a unui produs de protecție a plantelor care conține substanța activă acequinocil pe castraveți, pepeni galbeni și dovleci, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește bixafenul, o astfel de cerere a fost depusă pentru semințele de rapiță, semințele de in, semințele de mac și semințele de muștar. Cu privire la difenoconazol, o astfel de cerere a fost depusă pentru gutui, sfeclă, morcovi, hrean, topinamburi, păstârnac, rădăcină de pătrunjel, ridichi, barba-caprei, legume cultivate pentru bulbi, cucurbitacee (cu coajă necomestibilă), cicoare witloof, anghinare, orez și rădăcini de cicoare. În ceea ce privește etoxazolul, o astfel de cerere a fost depusă pentru cireșe, prune și banane. Cu privire la fenhexamid, o astfel de cerere a fost depusă pentru coacăze și fasole cu păstăi. În ceea ce privește substanța fludioxonil, o astfel de cerere a fost depusă pentru cucurbitacee (cu coajă necomestibilă) și ridichi. Cu privire la izopirazam, o astfel de cerere a fost depusă pentru fructele semințoase, caise, piersici, semințele de in, semințele de mac, semințele de rapiță și semințele de muștar. În ceea ce privește substanța lambda-cihalotrin, o cerere similară a fost depusă pentru păducel spaniol și kaki. Cu privire la prosulfocarb, o astfel de cerere a fost depusă pentru fenicul. Cu privire la protioconazol, o astfel de cerere a fost depusă pentru semințele de rapiță, semințele de in, semințele de mac și semințele de muștar.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea substanței difenoconazol pe papaia. Solicitantul susține că utilizarea autorizată a difenoconazolului pe astfel de culturi în Brazilia a generat reziduuri care depășesc LMR prevăzută de Regulamentul (CE) nr. 396/2005 și că este necesară instaurarea unei LMR mai ridicate pentru a se evita barierele comerciale la importul culturii respective.
(5)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(6)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(7)
Autoritatea a concluzionat în avizele sale motivate că, în ceea ce privește utilizarea substanței acequinocil pe pepenii galbeni și dovleci, utilizarea substanței izopirazam pe caise și utilizarea substanței prosulfocarb pe fenicul, datele prezentate nu sunt suficiente pentru a stabili noi LMR-uri. În ceea ce privește utilizarea substanței acequinocil pe castraveți, autoritatea a concluzionat că datele prezentate nu sunt suficiente pentru a stabili o nouă LMR pentru utilizarea în exterior în nordul UE.
(8)
Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(9)
La 7 iulie 2012 Comisia Codex Alimentarius (CAC) (3) a adoptat o limită maximă a reziduurilor proprie Codexului (LCX) pentru profenofos pe ardei iuți. Această LCX este sigură pentru consumatorii din Uniune și, prin urmare, ar trebui inclusă în Regulamentul (CE) nr. 396/2005 ca LMR (4).
(10)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR îndeplinesc cerințele relevante ale articolului 14 alineatul (2) din Regulamentul (CE) nr. 396/2005.
(11)
În ceea ce privește diazinonul, în Regulamentul (CE) nr. 396/2005, a fost stabilită o LMR de 0,3 mg/kg pentru ananas și redusă la 0,1 mg/kg în anexa la Regulamentul (UE) nr. 899/2012 al Comisiei din 21 septembrie 2012 (5). Comisia a fost informată că LMR-ul de 0,3 mg/kg pentru diazinon pe ananas, astfel cum era formulată înainte de a fi modificată, a fost stabilită ca o toleranță pentru import. Întrucât se menține un nivel ridicat de protecție a consumatorilor, este necesar ca respectiva LMR să fie stabilită la 0,3 mg/kg pentru a evita barierele din calea comerțului. Deoarece Regulamentul (UE) nr. 899/2012 se aplică de la 26 aprilie 2013, este oportun ca LMR pentru diazinon pe ananas, prevăzută de prezentul regulament, să se aplice începând cu aceeași dată.
(12)
Prin urmare, Regulamentul (CE) nr. 396/2005 ar trebui modificat în consecință.
(13)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
El se aplică, totuși, de la 26 aprilie 2013 pentru diazinon pe ananas cu numărul de cod 0163080.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 august 2013.

Labels: 1
17
0
3
6